CELEX: 52017PC0540
Language: lv
Date: 2017-06-26
Title: Priekšlikums EIROPAS PARLAMENTA UN PADOMES LĒMUMS par Eiropas Savienības Solidaritātes fonda izmantošanu atbalsta sniegšanā Itālijai

EIROPAS KOMISIJA
            Briselē, 26.6.2017
            COM(2017) 540 final
            Priekšlikums
            EIROPAS PARLAMENTA UN PADOMES LĒMUMS
            par Eiropas Savienības Solidaritātes fonda izmantošanu atbalsta sniegšanā Itālijai
            
               
         
         
            
               PASKAIDROJUMA RAKSTS
            
            
               1.Priekšlikuma konteksts
            
            
               Šis lēmums attiecas uz Eiropas Savienības Solidaritātes fonda (ESSF) izmantošanu EUR 1 196 797 579 apmērā, lai sniegtu palīdzību Itālijai pēc vairākām zemestrīcēm, kas notika laikā no 2016. gada augusta līdz 2017. gada janvārim Abruco, Lacio, Markes un Umbrijas reģionā. Šai izmantošanai pievienots budžeta grozījuma Nr. 4/2017 projekts
                  1
                (BGP), kurā ierosināts iekļaut nepieciešamās apropriācijas 2017. gada vispārējā budžetā gan saistībās, gan maksājumos pēc tam, kad atskaitīts 2016. gadā jau izmaksātais avanss (EUR 30 000 000). 
            
            
               2.Informācija un nosacījumi
            
            
               Komisija 2016. gada 16. novembrī saņēma sākotnējo pieteikumu par ESSF finansiālo palīdzību saistībā ar vairākām zemestrīcēm, kas skāra Abruco, Lacio, Markes un Umbrijas reģionu, pēc pirmajiem postījumiem, kas reģistrēti 2016. gada 24. augustā. Šis sākotnējais pieteikums bija nepilnīgs, jo 2016. gada oktobra beigās vairākas zemestrīces notika otrreiz un joprojām jāveic papildu postījumu novērtējums. 2017. gada 18. janvārī, neilgi pirms paredzētās atjauninātā pieteikuma iesniegšanas, trešo reizi notika vairākas spēcīgas zemestrīces. Rezultātā Itālijas iestādes 2017. gada 15. februārī iesniedza atjauninātu pieteikumu ar pārskatītām aplēsēm, tostarp visiem postījumiem, kas nodarīti no 2016. gada 24. augusta līdz 2017. gada 18. janvārim.
            
            
               Komisijas dienesti izvērtēja šo pieteikumu saskaņā ar Padomes 2002. gada 11. novembra Regulu (EK) Nr. 2012/2002, ar ko izveido Eiropas Savienības Solidaritātes fondu
                  2
                (turpmāk „ESSF regula”), un jo īpaši tās 2., 3. un 4. pantu. Šī izvērtējuma svarīgākie elementi ir izklāstīti turpmāk tekstā.
            
            
               (1)Laikposmā no 2016. gada 24. augusta līdz 2017. gada 18. janvārim notika vairākas spēcīgas zemestrīces no 5,9 līdz 6,5 ballēm pēc Rihtera skalas, kurām sekoja daudzi atkārtoti grūdieni un kurasskāra plašus Apenīnu kalnu apgabalus Itālijas vidienē, jo īpaši Abruco, Lacio, Markes un Umbrijas reģionā. 
            
            
               (2)Zemestrīces ir dabas katastrofa un tāpēc ietilpst ESSF galvenajā piemērošanas jomā.
            
            
               (3)Itālijas pieteikums, kas sākotnēji tika saņemts 2016. gada 16. novembrī, bija noteikto 12 nedēļu laikā pēc pirmajiem 2016. gada 24. augustā reģistrētajiem postījumiem. Savā pieteikumā Itālijas iestādes norādīja, ka zaudējumu novērtējums ir nepilnīgs un attiecīgie skaitļi ir tikai provizoriski. Galīgais pieteikums tika pabeigts 2017. gada 15. februārī, lai iekļautu postījumus, kas tika nodarīti no 2016. gada 24. augusta līdz 2017. gada 18. janvārim.
            
            
               (4)Itālija pieteikumā lūdza avansa maksājumu, kā noteikts ESSF regulas 4.a pantā. Komisija 2016. gada 29. novembrī pieņēma Īstenošanas lēmumu C(2016) 7861 par EUR 30 000 000 piešķiršanu avansā (maksimālā summa, kas atļauta saskaņā ar ESSF regulas noteikumiem) no ESSF paredzamā finansiālā ieguldījuma un pēc tam to pilnā apmērā izmaksāja Itālijai.
            
            
               (5)Itālijas iestādes lēsa, ka katastrofas radītie kopējie tiešie zaudējumi ir EUR 21 878,8 miljoni. Šī summa ir 1,36 % no Itālijas NKI un pārsniedz Itālijai 2016. gadā piemērojamo, „lielai katastrofai” noteikto robežvērtību ESSF izmantošanai, kas ir EUR 3312,2 miljoni (t. i., EUR 3 miljardi 2011. gada cenās). Tā kā aplēstie kopējie tiešie zaudējumi pārsniedz “lielas katastrofas” robežvērtību, katastrofa uzskatāma par “lielu dabas katastrofu”. 
            
            
               (6)Attiecībā uz katastrofas ietekmi un sekām 2016. gada 24. augusta zemestrīce izraisīja 299 cilvēku bojāeju un 390 cilvēki tika ievietoti slimnīcā. Oktobrī notikušajās zemestrīcēs nebija bojāgājušo. Notikumi janvārī izraisīja papildu 34 cilvēku bojāeju. To iedzīvotāju skaits, kuriem sniegta palīdzība nākamajos mēnešos pēc 2016. gada 26. un 30. oktobra satricinājumiem, 7. novembrī sasniedza savu augstāko punktu ar gandrīz 32 000 cilvēku, kam sniegta palīdzība. Tūkstošiem cilvēku bija jāevakuē, tostarp pacienti no slimnīcām Umbrijas reģionā. 2016. gada 8. novembrī to iedzīvotāju skaits, kuriem sniegta palīdzība, pārsniedza 30 000 četru skarto reģionu apgabalā, proti, aptuveni 11 000 tika izmitināti viesnīcās un mītnēs gan tieši skartajās teritorijās Markes piekrastē, gan Umbrijas iekšzemē, bet citi cilvēki tika izmitināti sabiedriskās iestādēs, ko piedāvāja pašvaldības. Apgabalu, kuru jau smagi bija ietekmējuši augusta un oktobra notikumi, 2017. gada 18. janvārī skāra papildu seismiskie notikumi, un spēcīga snigšana izraisīja vairāku ciematu izolāciju Abruco reģionā un radīja būtisku kaitējumu skarto iedzīvotāju dzīves apstākļiem. Meklēšanas un glābšanas operācijas izrādījās ārkārtīgi sarežģītas. 
            
            
               (7)2016. gada 24. augusta zemestrīces skartajam apgabalam galvenokārt ir raksturīgi lauksaimniecības un tūrisma nozares uzņēmumi. Daudzu saimniecību struktūras tika bojātas (kūtis, noliktavas un iekārtu pārvedumi). Skartajos Markes un Umbrijas reģiona apgabalos pakalpojumu un rūpniecības uzņēmumu skaits ir ievērojami lielāks nekā pārējos skartajos apgabalos. Kaitējums uzņēmumiem šajos reģionos ir diezgan ievērojams. Turklāt seismiskajiem notikumiem ir bijusi ļoti negatīva ietekme uz tūrisma nozari, kas bija plaukstoša visā apgabalā. Daudzām brīvdienu mājām, kas atrodas nacionālajos parkos, tika nodarīti ievērojami postījumi. Tā kā zemestrīces skāra daudzas viduslaiku kalnu pilsētas, kultūras mantojuma objektu postījumi ir ievērojami. Piemēram, pēc 24. augusta satricinājumiem tika iznīcināts Amatričes pilsētas centrs. 30. oktobra zemestrīce iznīcināja Sv. Benedikta 14. gadsimta baziliku Nursijā. 
            
            
               (8)Itālijas iestādes ir aprēķinājušas būtisku glābšanas un atjaunošanas darbu attiecināmās izmaksas, kas paredzētas ESSF regulas 3. panta 2. punktā, EUR 2 149 363 344 apmērā, sadalot tās pa darbu veidiem. Izmaksu lielākā daļa attiecas uz izmaksām par infrastruktūras atjaunošanu darba kārtībā, jo īpaši ceļu, kam seko glābšanas pakalpojumu un pagaidu izmitināšanas izmaksas. 
            
            
               (9)Skartie reģioni ir „pārejas un mazāk attīstīti reģioni” saskaņā ar Eiropas strukturālajiem un investīciju fondiem (ESI fondi) (2014.–2020. g.). Itālijas iestādes ziņoja Komisijai par savu nodomu pārvietot līdzekļus no ESI fondu programmām, lai izmantotu tos atjaunošanas darbiem.
            
            
               
            
               (10)Attiecībā uz Savienības tiesību aktu īstenošanu par katastrofu riska novēršanu un pārvaldību pašlaik nenotiek neviena pārkāpuma procedūra. Itālija ziņo, ka nav konkrētu Savienības tiesību aktu par seismisko risku. Tomēr Savienības civilās aizsardzības tiesību aktu ietvaros
                  3
                dalībvalstis izstrādā riska novērtējumus valsts vai attiecīgā vietējā līmenī un dara Komisijai pieejamu attiecīgo elementu kopsavilkumu līdz 2015. gada 22. decembrim un pēc tam reizi trijos gados. Itālija atbilst šim noteikumam un jau iesniedza Eiropas Komisijai (DG ECHO) valsts riska novērtējuma pārskatu.
            
            
               (11)Pieteikuma iesniegšanas laikā Itālijai netika piemērota pārkāpuma procedūra saistībā ar Savienības tiesību aktiem par katastrofas veidu.
            
            
               (12)Itālijas iestādes apstiprināja, ka attiecināmajām izmaksām nav apdrošināšanas seguma.
            
         
         
            
               3.Finansējums no ESSF piešķīrumiem 2016., 2017. un 2018. gadā
            
            
               Ar Padomes 2013. gada 2. decembra Regulu (ES, EURATOM) Nr. 1311/2013, ar ko nosaka daudzgadu finanšu shēmu 2014.–2020. gadam
                  4
                (turpmāk “DFS regula”), un jo īpaši tās 10. pantu ir atļauts izmantot ESSF ar maksimālo apjomu EUR 500 000 000 gadā (2011. gada cenās). ESSF izmantošanas kārtība ir izklāstīta Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību
                  5
                11. punktā.
            
            
               Tā kā solidaritāte bija galvenais pamatojums ESSF izveidei, Komisija uzskata, ka atbalstam vajadzētu būt progresīvam. Tas nozīmē, ka atbilstoši iepriekšējai praksei par zaudējumu daļu, kas pārsniedz „lielai dabas katastrofai” noteikto robežvērtību ESSF izmantošanai (t. i., 0,6 % no NKI vai EUR 3 miljardus 2011. gada cenās, ņemot vērā mazāko summu), būtu jāsniedz lielāka atbalsta intensitāte nekā par zaudējumiem līdz šai robežvērtībai. Agrāk piemērotā likme, kuru izmantoja, lai noteiktu piešķīrumus lielām katastrofām, ir 2,5 % no kopējiem tiešajiem zaudējumiem, kas ir zem robežvērtības, un 6 % tai zaudējumu daļai, kura ir virs minētās robežvērtības. Reģionālu katastrofu gadījumā un attiecībā uz katastrofām, kas atzītas saskaņā ar „kaimiņvalsts” noteikumu, likme ir 2,5 %.
            
            
               Ieguldījums nedrīkst pārsniegt lēstās attiecināmo darbu kopējās izmaksas. Atbalsta aprēķināšanas metodika ir izklāstīta 2002.–2003. gada pārskatā par ESSF, un to apstiprināja Padome un Eiropas Parlaments.
            
            
               Ņemot vērā Itālijas pieteikumu, kura pamatā ir nodarīto kopējo tiešo zaudējumu aplēse, atbalstu no ESSF aprēķina šādi:
            
            
                     
                        Katastrofa
                     
                  
                  
                     
                        Kopējie tiešie zaudējumi 
                     
                     
                     
                        (miljonos EUR)
                     
                  
                  
                     
                        Lielai katastrofai noteiktā robežvērtība
                     
                     
                     
                        (miljonos EUR)
                     
                  
                  
                     
                        2,5 % no tiešiem zaudējumiem līdz robežvērtībai 
                     
                     
                         (miljonos EUR) 
                     
                     
                         
                     
                  
                  
                     
                        6 % no tiešajiem zaudējumiem virs robežvērtības
                        (EUR)
                     
                  
                  
                     
                        Ierosinātā atbalsta kopsumma
                     
                     
                     
                        (EUR)
                     
                  
               
                     
                        ITĀLIJA 
                     
                  
                  
                     
                        21 878,767
                     
                  
                  
                     
                        3312,242 
                     
                  
                  
                     
                        82 806 050 
                     
                  
                  
                     
                        1 113 991 529
                     
                  
                  
                     
                        1 196 797 579
                     
                  
               
                     
                        KOPĀ
                     
                  
                  
                     
                        1 196 797 579
                     
                  
               
               Kopējā summa, kas pieejama ESSF izmantošanai 2017. gada sākumā, bija EUR 1 115 121 612, to veido 2017. gada piešķīrums EUR 563 081 210 apmērā (t. i., EUR 500 000 000 2011. gada cenās) saskaņā ar DFS regulas 10. panta 1. punktu un viss 2016. gada piešķīrums EUR 552 040 402 (t. i., EUR 500 000 000 2011. gada cenās), kas bija palicis neizlietots un pārnests uz nākamo gadu saskaņā ar DFS regulas 10. panta 2. punktu.
            
            
               Summa, kuru šobrīd var izmantot 2017. gadā, ir EUR 902 826 499. Tā atbilst kopējai summai, kas pieejama ESSF izmantošanai 2017. gada sākumā (EUR 1 115 121 612), atskaitot iepriekšējo izmantošanu
                  6
                (EUR 71 524 810), atskaitot ieturēto summu EUR 140 770 303 apmērā, lai ievērotu pienākumu saglabāt rezervē 25 % no 2017. gada piešķīruma līdz 2017. gada 1. oktobrim, kā noteikts DFS regulas 10. panta 1. punktā. 
            
            
               Šī summa nav pietiekama, lai segtu visu ESSF izmantošanu Itālijai. Tomēr Komisija uzskata, ka nosacījumi saskaņā ar DFS regulas 10. panta 2. punktu ir izpildīti, un ierosina segt starpību EUR 293 971 080 apmērā (EUR 1 196 797 579, atskaitot EUR 902 826 499 2017. budžeta piešķīruma ietvaros) no 2018. gadā pieejamās gada summas.
            
            
            
                     
                        ESSF finansējuma kopsavilkuma tabula
                     
                  
                  
                     
                        Summa
                     
                     
                        EUR
                     
                  
               
                     
                        2016. gada piešķīrums, kas pārnests uz 2017. gadu
                     
                  
                  
                     
                        552 040 402
                     
                  
               
                     
                        2017. gada piešķīrums
                     
                  
                  
                     
                        563 081 210
                     
                     
                        ----------------
                     
                  
               
                     
                        Kopā pieejams 2017. gada sākumā
                     
                  
                  
                     
                        1 115 121 612
                     
                  
               
                     
                        Mīnus 2017. gadā jau izmantotais
                     
                  
                  
                     
                        -71 524 810
                     
                  
               
                     
                        Mīnus 25 % no 2017. gada piešķīruma
                     
                  
                  
                     
                        -140 770 303
                     
                     
                        ----------------
                     
                  
               
                     
                        Pašlaik pieejamā maksimālā summa (2016. + 2017. g. piešķīrumi)
                     
                  
                  
                     
                        902 826 499
                     
                  
               
                     
                        Atlikums sākumposmā no 2018. gada piešķīruma
                     
                  
                  
                     
                        293 971 080
                     
                  
               
                     
                        Ierosinātā kopējā atbalsta summa Itālijai
                     
                  
                  
                     
                        1 196 797 579
                     
                  
               
               Priekšlikums
            
            
               EIROPAS PARLAMENTA UN PADOMES LĒMUMS
            
            
               par Eiropas Savienības Solidaritātes fonda izmantošanu atbalsta sniegšanā Itālijai
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību,
            
            
               ņemot vērā Padomes 2002. gada 11. novembra Regulu (EK) Nr. 2012/2002, ar ko izveido Eiropas Savienības Solidaritātes fondu
                  7
               , un jo īpaši tās 4. panta 3. punktu,
            
            
               ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību
                  8
                un jo īpaši tā 11. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
         
         
            
               (1)Eiropas Savienības Solidaritātes fonda (“Fonds”) mērķis ir ļaut Savienībai ātri, efektīvi un elastīgi reaģēt uz ārkārtas situācijām, lai demonstrētu solidaritāti ar to reģionu iedzīvotājiem, kurus ir piemeklējušas dabas katastrofas. 
            
            
               (2)Fondam pieejamo līdzekļu apjoms nepārsniedz EUR 500 000 000 gadā (2011. gada cenās), kā noteikts Padomes Regulas (ES, Euratom) Nr. 1311/2013
                  9
                10. panta 1. punktā. Viss 2016. gada piešķīrums palika neizlietots un tika pārnests uz nākamo gadu saskaņā ar DFS regulas 10. panta 2. punktu. 2017. gada piešķīrums vēl nav izmantots.
            
            
                (3)Itālija 2016. gada 16. novembrī iesniedza pieteikumu par Fonda izmantošanu pēc zemestrīces, kas 2016. gada 24. augustā skāra Abruco, Lacio, Markes un Umbrijas reģionu. Papildu zemestrīces notika iepriekš skartajos apgablos un ievērojami palielināja iepriekš ziņoto postījumu apmēru. Pēc tam Itālija 2017. gada 15. februārī iesniedza galīgo pieteikumu ar pārskatītām aplēsēm, tostarp visiem postījumiem, kas nodarīti no 2016. gada 24. augusta līdz 2017. gada 18. janvārim.
            
            
               (5)Itālijas pieteikums atbilst Regulas (EK) Nr. 2012/2002 4. pantā izklāstītajiem nosacījumiem finansiālā ieguldījuma sniegšanai no Fonda.
            
            
               (7)Tāpēc Fonds būtu jāizmanto, lai sniegtu finansiālu atbalstu Itālijai.
            
            
               (8)Tā kā summa, ko var izmantot 2017. gadā, nesedz atbalstu pilnā apmērā, starpība būtu jāfinansē, izmantojot 2018. gadam pieejamo gada summu, kā noteikts Regulas (ES, Euratom) Nr. 1311/2013 10. panta 2. punktā.
            
            
               (9)Lai pēc iespējas saīsinātu laiku, kas vajadzīgs Fonda izmantošanai, šis lēmums būtu jāpiemēro no tā pieņemšanas dienas,
            
            
               IR PIEŅĒMUŠI ŠO LĒMUMU.
            
            
               1. pants
            
            
               Savienības 2017. finanšu gada vispārējā budžeta ietvaros Eiropas Savienības Solidaritātes fondu izmanto, lai sniegtu Itālijai summu EUR 1 196 797 579 apmērā saistību un maksājumu apropriācijās.
            
            
               2. pants
            
            
               Šis lēmums stājas spēkā dienā, kad to publicē Eiropas Savienības Oficiālajā Vēstnesī.
            
            
               To piemēro no .. [lēmuma pieņemšanas datums]**.
            
            
               
                  10Briselē,
            
            
               
                  Eiropas Parlamenta vārdā –
                        Padomes vārdā –
               
            
         
         
            
                  
                     (1)
                  COM(2017) 541, 26.6.2017.
               
               
                  
                     (2)
                  Padomes 2002. gada 11. novembra Regula (EK) Nr. 2012/2002, ar ko izveido Eiropas Savienības Solidaritātes fondu (OV L 311, 14.11.2002., 3. lpp.), kurā grozījumi izdarīti ar Eiropas Parlamenta un Padomes 2014. gada 15. maija Regulu (ES) Nr. 661/2014 (OV L 189, 27.6.2014., 143. lpp.).
               
               
                  
                     (3)
                  6. pants Eiropas Parlamenta un Padomes 2013. gada 17. decembra Lēmumā Nr. 1313/2013/ES par Savienības civilās aizsardzības mehānismu (OV L 347, 20.12.2013., 924. lpp.).
               
               
                  
                     (4)
                  OV L 347, 20.12.2013., 884. lpp.
               
               
                  
                     (5)
                  OV C 373, 20.12.2013., 1. lpp.
               
               
                  
                     (6)
                  Eiropas Parlamenta un Padomes 2017. gada 5. aprīļa Lēmums (ES) 2017/741 par Eiropas Savienības Solidaritātes fonda izmantošanu, lai sniegtu palīdzību Apvienotajai Karalistei, Kiprai un Portugālei (OV L 111, 24.4.2017., 6. lpp.), un pievienotais budžeta grozījums Nr. 1/2017 (OV L 136, 24.5.2017., 1. lpp.).
               
               
                  
                     (7)
                  OV L 311, 14.11.2002., 3. lpp.
               
               
                  
                     (8)
                  OV C 373, 20.12.2013., 1. lpp.
               
               
                  
                     (9)
                  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).
               
               
                  
                     (10)
                   Datumu ieraksta Parlaments pirms publicēšanas OV.